Podobne ako diaľničné známky na Slovensku či v Maďarsku, po novom si aj rakúsku známku môžete kúpiť aj cez internet.
Rakúsko tento rok zaviedlo elektronické diaľničné známky. Na rozdiel od Slovenska či Maďarska však Rakúšania zároveň nezrušili klasické nalepovacie známky, ktoré ostávajú v predaji.
Známky na rok 2018 charakterizuje višňovo červená farba
Oproti minulému roku cena známky mierne zdraželi (10-dňová o 10 centov, 2-mesačná o 30 centov, ročná o 80 centov.) Či už si vyberiete elektronickú diaľničnú známku alebo klasickú nálepku, cena známky je bez ohľadu na formu rovnaká.
|Typ diaľničnej známky||10-dňová||2-mesačná||ročná|
Osobné alebo nákladné vozidlo do 3,5 t
|9,00 €||26,20 €||87,20 €|
|Motorka||5,20 €||13,10 €||34,70 €|
Vozidlá nad 3,5 tony platia v Rakúsku mýto.
- 10-dňová známka platí desať dní vrátane dňa, ktorý je vyznačený na známke. Príklad: Známka označená 10. januára platí do 19. januára 24.00.
- 2-mesačná známka platí odo dňa, ktorý je vyznačený na známke, do rovnakého dňa o dva mesiace neskôr. Príklad: Známka označená 10. januára platí do 10. marca 24.00.
- Ročná známka je vlastne 14-mesačná známka, platí od 1. decembra predošlého roku do konca januára nasledujúceho roku. Príklad: Diaľničná známka na rok 2018 platí od 1. decembra 2017 do 31. januára 2019.
Do začiatku platnosti elektronickej diaľničnej známky ju môžete preniesť na iné auto alebo posunúť začiatok jej platnosti na neskôr.
Okrem spoplatnených diaľničných úsekov sa v Rakúsku na niekoľkých cestách vyberá aj takzvané úsekové mýto. Platí najmä pre úseky so špeciálnym typom stavieb, napríklad tunelov či mostov. Vyššie zdaňovacie náklady pomáhajú refinancovať tieto stavby.
Mýtne úseky sa nachádzajú na diaľniciach A 9 Pyhrn, A 10 Tauern, A 11 Karavanky, A 13 Brenner a na rýchlostnej komunikácii S 16 a rýchlostnej komunikácií Arlberg.
Mýtne úseky v Rakúsku
- Diaľnica A 13 Brenner
- Diaľničný tunel a 9 Pyhrn / Bosruck
- Diaľničný tunel a 9 Pyhrn / Gleinalm
- A 9 Pyhrn / Bosrucktunnel a Gleinalmtunnel (Pyhrnský / Bosrucký a Gleinalmský diaľničný tunel)
- A 10 Diaľnica Tauern (Tauernská diaľnica)
- A 11 Karawanken (Karavanky) smer juh
- S 16 Arlberský cestný tunel
Diaľničnú známku vo forme nálepky si môžete kúpiť na čerpacích staniciach, prípadne na stanici rakúskeho automotoklubu ÖAMTC na diaľničnom hraničnom priechode Jarovce-Kittsee.
Elektronickú diaľničnú známku si môžete kúpiť na stránke shop.asfinag.at. Pri kúpe zadávate evidenčné číslo vozidla a e-mail, kam vám príde potvrdenie; zaplatiť môžete platobnou kartou alebo cez PayPal.
Ak si kupujete elektronickú známku, nemôžete si ju kúpiť jednoducho vtedy, keď sa blížite k hraniciam. E-shop vám ako fyzickej osobe nedovolí nastaviť začiatok platnosti skôr ako 18 dní od dátumu kúpy známky, v prípade ročnej známky táto začína platiť až 18 dní po kúpe.
Stránka ASFiNAGu túto lehotu nazýva "lehotou ochrany spotrebiteľa" - počas 18 dní si môže zákazník kúpu rozmyslieť, presunúť termín platnosti alebo opraviť evidenčné číslo, na ktoré je známka viazaná.
Táto 18-dňová lehota neplatí pre právnické osoby.
Mimochodom, ASFiNAG je rakúska spoločnosť, ktorá má na starosti výber mýta a poplatkov za diaľnice, obdoba nášho SkyTollu.
Ak sa rozhodnete pre klasickú nálepku, umiestnite ju na čelné sklo buď do ľavého horného rohu (nad vodiča), alebo k strednému spätnému zrkadlu. Známka nesmie byť nalepená na tónovanej časti skla.
ASFiNAG upozorňuje, že za jazdu v Rakúsku po diaľnici bez platnej diaľničnej známky hrozí vodičom pokuta najmenej 120 eur.